SCBหนุนซินดิเคตโลนให้ทรู
ไทยพาณิชย์ยืดอกหนุนทรูเป็นเจ้าภาพทำซินดิเคตโลน พร้อมที่ปรึกษาเพิ่มทุนให้
21 ม.ค. 2559

ไทยพาณิชย์ยืดอกหนุนทรูเป็นเจ้าภาพทำซินดิเคตโลน พร้อมที่ปรึกษาเพิ่มทุนให้
นายอาทิตย์ นันทวิทยา ประธานเจ้าหน้าที่บริหารและรองประธานกรรมการบริหาร ธนาคารไทยพาณิชย์ เปิดเผยว่า ธนาคารพร้อมสนับสนุนบริษัท ทรู คอร์ปอเรชั่น ผู้ชนะการประมูลใบอนุญาตคลื่นความถี่ 900 เมกะเฮิรตซ์ ในระบบ 4จี โดยธนาคารตกลงจะออกหนังสือค้ำประกัน (แบงก์การันตี) ให้ แต่วงเงินที่ทรูประมูลได้สูงเกือบ 8 หมื่นล้านบาท จึงจะเป็นแบงก์การันตีในรูปแบบการปล่อยสินเชื่อร่วม หรือซินดิเคตโลนกับธนาคารอีกหลายแห่ง เบื้องต้นขณะนี้มีมากกว่า 4 แห่งได้ตอบรับที่จะเข้าร่วมซินดิเคตแล้ว โดยมีธนาคารไทยพาณิชย์เป็นธนาคารหลัก
นอกจากนี้ ธนาคารพร้อมที่จะเป็นที่ปรึกษาให้กับลูกค้า ซึ่งโดยปกติของการดำเนินธุรกิจ เจ้าของกิจการจะต้องมีทุนเพียงพอรองรับการแข่งขันในระยะยาวด้วย โดยเงินทุนที่ต้องใช้ หากเป็นเงินกู้ในสัดส่วนมากเกินไปจะสร้างภาระดอกเบี้ยที่ต้องแบกรับ บริษัทจึงไม่ควรใช้เงินกู้มากและต้องมีทุนที่มากเพียงพอ ซึ่งเป็นโจทย์ที่บริษัท ทรูฯ กำลังคิดอยู่
อย่างไรก็ตาม ธนาคารไม่สามารถกล่าวถึงแผนโครงสร้างการเงินของลูกค้าได้ ต้องรอให้ลูกค้าประกาศโครงสร้างแผนธุรกิจคลื่นความถี่ 4จี ว่าจะเป็นเงินกู้จำนวนเท่าใด และเป็นส่วนทุนของบริษัทเท่าใด และเพื่อให้ได้เป็นตามแผนเจ้าของจะต้องทำอะไรบ้าง และผู้ถือหุ้นจะต้องสนับสนุนเรื่องใด
นายอาทิตย์ กล่าวว่า สำหรับการวิเคราะห์ธุรกิจ 4จี ธนาคารยังมีมุมมองที่ดี เพราะโครงข่ายการสื่อสารเป็นโครงสร้างพื้นฐานสำคัญของทุกธุรกิจในอนาคต และเป็นตัวชี้วัดขีดความสามารถในการแข่งขันของประเทศ จึงมั่นใจว่าธุรกิจนี้ไม่มีความเสี่ยงเหมือนธุรกิจทีวีดิจิทัล เนื่องจากใบอนุญาตทีวีดิจิทัล เป็นเค้กที่มีขนาดเท่าเดิม แต่เพิ่มคู่แข่งหน้าใหม่เข้ามา ทำให้การแข่งขันรุนแรงและเหนื่อย
"ส่วนธุรกิจ 4จี นั้น กลับด้านกันกับธุรกิจทีวีดิจิทัล เพราะนอกจาก 4จี จะเป็นโครงสร้างพื้นฐานแล้ว เค้กยังมีขนาดใหญ่ขึ้นอีกด้วย ขณะที่ผู้เล่นยังเป็นรายเดิมที่จะเข้ามาเพิ่มส่วนแบ่งตลาด" นายอาทิตย์ กล่าว